كانت مشكلة كل يوم ازاي اطلع بيتنا وهدومي مش متهببة؟، والا ام زنزانة هتكون مستنياني ورا الباب وف ايدها عصاية المقشة أو اي حاجة يقدرها عليه ربنا، ومعاهم كلمتين من عينة دا انتى بقيتي طولى اتهدي، واهمدي، انا لو جالى بتاع فجل هقوله خدها بلاش (ولحد دلوقتي بتقول نفس الجملة هههههههه) عشان الموشح دا، كان في حل من اتنين يا البس الجيب القصيرة الليموني واقلبها في حوش البيت علي الناحية السودا عشان لو اتهببت، أو اني انصب علي اخويا والبس هدومه ف السكرتة، وانزل العب بيها، وخلاص اتحسبت عليه، بس متفتكروش ان مع كل الشقاوة دي، أنا كنت مسترجلة ولا بتاع، لالالا خالص كنت بعتز جدا انى بنوته، ومكنش في بنانيت بتلعب ف الشارع الا انا والبت سماح بنت الجيران(زميلة عملية ختان) كنت بلبس جيب وفستان، وكان شعري طويل كيرلي كمان ، بس استحالة اعمله ضفيرة،ييعععع ييع ييع ، ولسه عندي بعض من هدومي دي، منها اهم جيب كانت عندي بني قصيرة كاروهات بكسرات كتير، ولها كوبشة من ورا، كان اللي تتمد ايده عليها مش بيلاقي الا بوكس معتبر ف مناخيره.